এ বছরের জানুয়ারির দিকে সরকার আড়িয়াল বিলে বঙ্গবন্ধু আন্তর্জাতিক বিমানবন্দর স্থাপনের প্রকল্প গ্রহণ করে। সে অনুযায়ী তারা আড়িয়াল বিল পরিদর্শনসহ ভূমি অধিগ্রহণ কার্যক্রম হাতে নেয়। সরকারের এই সিদ্ধান্তের প্রতিবাদে ফেটে পড়েন মুনীগঞ্জবাসী। এই প্রতিবাদের জবাবে সরকারের গৃহায়ন ও গণপূর্ত প্রতিমন্ত্রী অ্যাডভোকেট আবদুল মান্নান খান ওই এলাকা ঘুরে এসে ঘোষণা দেন, রক্ত দিয়ে হলেও বিমানবন্দর স্থাপন করবেন। তিনি মুনীগঞ্জবাসীকে কটাক্ষ করে এও বলেন, আড়িয়াল বিলে সামান্য কিছু মাছ ও পানি ছাড়া কিছুই হয় না। অথচ এই বিল হচ্ছে মুনীগঞ্জের প্রধান ফসলি জমি। মন্ত্রীর এই বক্তব্যে আরও ক্ষুব্ধ হন এলাকাবাসী। এলাকার নারী-পুরুষ আবালবৃদ্ধবনিতা সবাই রাস্তায় নেমে আসেন। তাদের প্রতিবাদ সহিংস রূপ নেয় ৩০ জানুয়ারি। ওইদিন তারা লাঠিসোটা নিয়ে ঢাকা-মাওয়া সড়কে নেমে পড়ে। শুরু করে নির্বিচারে গাড়ি ভাঙচুর। সকাল ১০টা থেকে বিকাল পর্যন্ত তারা রাস্তা অবরোধ করে রাখে। সরকারও তাদের পেছনে লেলিয়ে দেয় পুলিশ। শুরু হয় পুলিশ-জনতা যুদ্ধ। জনতার প্রবল প্রতিবাদে পিছু হটতে বাধ্য হয় পুলিশ। বিক্ষুব্ধ জনতা এ সময় হাসাড়া পুলিশ ফাঁড়ি জ্বালিয়ে দেয়। পুড়িয়ে দেয় পুলিশের একাধিক পিকআপ ভ্যান। ঘটনায় পুলিশের একজন এসআই নিহত হয়। পুলিশ, সাংবাদিক, গ্রামবাসী ও সাধারণ জনগণ মিলিয়ে আহত হয় শত শত। ঘটনায় বিরোধী দল জড়িত অভিযোগ করে বিরোধীদলীয় নেতা বেগম খালেদা জিয়াসহ অনেকের বিরুদ্ধে মামলা করা হয়। পুলিশি গ্রেফতারের ভয়ে এলাকাছাড়া হয় মুনীগঞ্জবাসী। পরে অবশ্য গণবিক্ষোভের মুখে সরকার আড়িয়াল বিলে বিমানবন্দর স্থাপনের সিদ্ধান্ত বাতিল করতে বাধ্য হয়। উল্লেখ্য, প্রায় বছরখানেক আগে এ সিদ্ধান্ত বাতিল হলেও ওই ঘটনাকে কেন্দ্র করে দায়ের করা মামলায় বিশিষ্ট শিক্ষাবিদ সিরাজুল ইসলাম চৌধুরীসহ অনেককে নিয়মিত আদালতে হাজিরা দিতে হচ্ছে।